b'\n_START_ARTICLE_\nFlorent Couao-Zotti\n_START_PARAGRAPH_\nFlorent Couao-Zotti (s. 1964 Pob\xc3\xa9, Dahomeyn tasavalta) on beninil\xc3\xa4inen kirjailija. H\xc3\xa4n kirjoittaa sarjakuvia, n\xc3\xa4ytelmi\xc3\xa4\xc2\xa0ja novelleja. H\xc3\xa4n asuu\xc2\xa0Cotonoussa, jossa h\xc3\xa4n opettaa kirjallisuutta oppikouluissa. _NEWLINE_Couao-Zotti on opiskellut kirjallisuutta Beninin kansallisessa yliopistossa ja toiminut kouluttajana ja kulttuurialan yritt\xc3\xa4j\xc3\xa4n\xc3\xa4 Kinshasassa ja Angoul\xc3\xaamessa. Sen j\xc3\xa4lkeen h\xc3\xa4n on harjoittanut journalismia toimimalla kulttuurikolumnistina ja satiiristen lehtien toimittajana.\n_START_SECTION_\nTuotannosta\n_START_PARAGRAPH_\nCouao-Zottin mielest\xc3\xa4 novelli on kaikkein sopivin Afrikan mantereelle, jossa kirjoittaminen ei ole t\xc3\xa4rke\xc3\xa4 osa kulttuuria. H\xc3\xa4nen kirjoitustensa tarkoitus on my\xc3\xb6s tuhota sinnikk\xc3\xa4\xc3\xa4sti el\xc3\xa4neit\xc3\xa4 latteuksia, joita on haluttu yhdist\xc3\xa4\xc3\xa4 Afrikkaan ja joita kirjallisuus usein vaalii. _NEWLINE_Novellikokoelmassaan L\'homme dit fou et la mauvaise foi des hommes Florent vie lukijan kauas yleisist\xc3\xa4 Afrikkaa koskevista kliseist\xc3\xa4 l\xc3\xa4nsiafrikkalaisen kaupungin r\xc3\xa4hj\xc3\xa4isille alueille, joissa on ep\xc3\xa4ilytt\xc3\xa4vi\xc3\xa4 henkil\xc3\xb6it\xc3\xa4, jotka pyrkiess\xc3\xa4\xc3\xa4n mahdottomaan lunastukseen rakkauden kautta takertuvat materialismiin ja k\xc3\xb6yhyyteen._NEWLINE_Abdourahman A. Waberi kirjoittaa: \xe2\x80\x9dJos pit\xc3\xa4isi l\xc3\xb6yt\xc3\xa4\xc3\xa4 yksi yhteinen teema h\xc3\xa4nen novellikokoelmansa kymmenelle tarinalle, se olisi katu, sen rappeutuneisuus ja vaarat, sen ep\xc3\xa4toivo ja rumuus.\xe2\x80\x9d  T\xc3\xa4llainen sosiaalinen juurtuneisuus kiihottaa Couao-Zotin mielikuvitusta, joka paljastaa ihmisyyden alapuolella el\xc3\xa4v\xc3\xa4n v\xc3\xa4est\xc3\xb6n sis\xc3\xa4isen maailman, ihmiset jotka asuvat alueilla, joita ei voi suositella matkailijoille. Joidenkin mukaan h\xc3\xa4n rypee kurjuudessa ja saa tyydytyst\xc3\xa4 kuvatessaan "likaisia seksiansoja" ja "ghetton lurjuksia"._NEWLINE_Couao-Zotti pist\xc3\xa4\xc3\xa4 kyn\xc3\xa4ll\xc3\xa4\xc3\xa4n paikkaan, jossa se koskee eniten. H\xc3\xa4n kutsuu meid\xc3\xa4t ep\xc3\xa4miellytt\xc3\xa4v\xc3\xa4lle kirjalliselle retkelle afrikkalaisen y\xc3\xb6n p\xc3\xa4\xc3\xa4tekohtaan, joka on kaukana tavallisista stereotypioista, ja tarttuu yhteiskuntaan, jonka toimimattomuus tarjoaa h\xc3\xa4nelle loputtoman aineiston kirjoittamiseen. Siin\xc3\xa4 mieless\xc3\xa4 Couao-Zotti uudistaa kirjailijan perinteisen etuoikeuden, joka on todistaminen.\n_START_SECTION_\nMietelmi\xc3\xa4\n_START_PARAGRAPH_\n"Perimme ranskan kielen. Iloni on muotoilla sit\xc3\xa4, kunnes se huutaa kaiken ulos minusta. T\xc3\xa4m\xc3\xa4 cocktail-kieli on velvollisuus ja my\xc3\xb6s valtava haaste."_NEWLINE_"Lapsen kuningaskunta Afrikka, kuten Senghorilla oli tapana sanoa, jossa kaikki on hiljaista, miss\xc3\xa4 et koskaan voi palata juurillesi. Se on sit\xc3\xa4, mit\xc3\xa4 n\xc3\xa4et huonoissa elokuvissa - me kutsumme kotona niit\xc3\xa4 calebasse-elokuviksi - t\xc3\xa4ynn\xc3\xa4 auringonlaskuja, lampaita ja majoja. Tumeltumaton maa, esihihistorian ajoista asti, paratiisi."_NEWLINE_"Otan peilini ja tarkastelen ymp\xc3\xa4riins\xc3\xa4 t\xc3\xa4t\xc3\xa4 miesten, naisten ja lasten moninaisuutta, katson kun he el\xc3\xa4v\xc3\xa4t, taistelevat, rakastavat ja kuolevat, kirjoitan heid\xc3\xa4n harhailustaan.'